b'\n_START_ARTICLE_\nFerdo Bu\xc5\xa1i\xc4\x87\n_START_PARAGRAPH_\nFerdo Bu\xc5\xa1i\xc4\x87 (Donji Vinjani, 14. listopada 1948. \xe2\x88\x92 12. studenoga 2011.), bio je hrvatski prolje\xc4\x87ar, jedan od studentskih \xc4\x8delnika, te politi\xc4\x8dar na razini lokalne samouprave u samostalnoj Hrvatskoj.\n_START_SECTION_\n\xc5\xbdivotopis\n_START_PARAGRAPH_\nRodio se u Donjim Vinjanima. U djetinjstvu i mladosti pro\xc5\xa1ao je put od rodnih Donjih Vinjana i Imotskog do Zagreba, kao brojni radni\xc4\x8dki i selja\xc4\x8dki sinovi koji su se \xc5\xa1kolovali \xc5\xa1ezdesetih i sedamdesetih godina nastoje\xc4\x87i posti\xc4\x87i naobrazbu i vrijedno raditi u struci koja ih je privla\xc4\x8dila._NEWLINE_Poslije osnovne \xc5\xa1kole i gimnazije u Imotskom upisao se na Filozofski fakultet u Zagrebu. Bio je sudionik burnih studentskih gibanja i hrvatskog prolje\xc4\x87a. Na skup\xc5\xa1tini Saveza studenata Zagreba 4. travnja 1971. izabrano je novo studentsko vodstvo na \xc4\x8delu s Dra\xc5\xbeenom Budi\xc5\xa1om. Za tajnika je bio izabran Ferdo Bu\xc5\xa1i\xc4\x87. Taj je doga\xc4\x91aj odjeknuo \xc5\xa1irom Hrvatske i Jugoslavije. Studentsko gibanje i organizirano politi\xc4\x8dko djelovanje pro\xc5\xbeelo je cijelu Hrvatsku. Odr\xc5\xbeavali su se vrlo sadr\xc5\xbeajni studentski zborovi i skup\xc5\xa1tine u Rijeci, Splitu, Osijeku, Zadru, Dubrovniku... Cijelo prolje\xc4\x87e 1971. trajao je buran studentski politi\xc4\x8dki \xc5\xbeivot. Bu\xc5\xa1i\xc4\x87 i drugovi nastojali su u Savez studenata unijeti sve \xc5\xa1to su znali i da bi mogli politi\xc4\x8dki artikulirati ono \xc5\xa1to se na Sveu\xc4\x8dili\xc5\xa1tu ve\xc4\x87 godinama govorilo, osje\xc4\x87alo i stvaralo. Studentske sobe Bu\xc5\xa1i\xc4\x87u i drugovima bile su pune raznovrsnih knjiga i \xc4\x8dasopisa. Do kasno u no\xc4\x87 raspravljalo se \xc5\xa1to i kako treba raditi, \xc5\xa1to je potrebno nau\xc4\x8diti i kamo treba putovati. Na sjednicama Predsjedni\xc5\xa1tva te su rasprave bile sustavne, uokvirene dnevnim redom i oblikovane doga\xc4\x91ajima koji su se strelovito odvijali na hrvatskoj i jugoslavenskoj politi\xc4\x8dkoj pozornici. Trebalo je pisati priop\xc4\x87enja, odgovarati na neo\xc4\x8dekivana, a i provokativna pitanja s raznih strana, susretati se s novinarima, odlaziti na skup\xc5\xa1tine, zborove i konferencije, putovati u Ljubljanu, Novi Sad, Beograd, Sarajevo._NEWLINE_U to su vrijeme novi, burni politi\xc4\x8dki doga\xc4\x91aji jo\xc5\xa1 vi\xc5\xa1e pokrenuli sve studente, sve do poznatoga studentskog \xc5\xa1trajka te nasilnih politi\xc4\x8dkih i policijskih udara, uhi\xc4\x87enja i su\xc4\x91enja u atmosferi o\xc4\x8dekivanja stra\xc5\xa1nih vi\xc5\xa1egodi\xc5\xa1njih kazni i te\xc5\xa1ke robije._NEWLINE_Optu\xc5\xbeeni su bili Dra\xc5\xbeen Budi\xc5\xa1a, Ivan Zvonimir \xc4\x8ci\xc4\x8dak, Ante Parad\xc5\xbeik i Goran Dodig. U drugoj skupini optu\xc5\xbeenih zagreba\xc4\x8dkih studenata bili su Stjepan Su\xc4\x8di\xc4\x87, Veljko Bo\xc5\xbeikov, Ferdo Bu\xc5\xa1i\xc4\x87, Kre\xc5\xa1imir Martinec, Davorin Pami\xc4\x87, Rene Hollos i Kre\xc5\xa1imir Ganza. Optu\xc5\xbeeni su po \xc4\x8dlanku 100. Krivi\xc4\x8dnog zakonika kao kontrarevolucionari koji napadaju dr\xc5\xbeavno i dru\xc5\xa1tveno ure\xc4\x91enje. Ferdo Bu\xc5\xa1i\xc4\x87 osu\xc4\x91en je na dvije godine strogog zatvora i zabrane javnog djelovanja. Su\xc4\x91enja \xc4\x8dlanovima studentskih rukovodstava, prvacima Matice hrvatske i mnogim drugim protagonistima Hrvatskog prolje\xc4\x87a revno su pratile sve dnevne i tjedne novine. Objavljivani su bezbrojni izvje\xc5\xa1taji i komentari prepuni strasti i mr\xc5\xbenje. \xc4\x8cinjenice su bile izokretane i obvezatno su im dodavane razne poluistine i la\xc5\xbei. Su\xc4\x91eno mu je 1972., a poslan je na izdr\xc5\xbeavanje kazne u Staroj Gradi\xc5\xa1ki. Ondje su se i Ferdo Bu\xc5\xa1i\xc4\x87 i Dra\xc5\xbeen Budi\xc5\xa1a i Vjekoslav \xc4\x8cule i Mijo Juki\xc4\x87 i Stjepan Su\xc4\x8di\xc4\x87 na\xc5\xa1li s Vladom Gotovcem, Zlatkom Tomi\xc4\x8di\xc4\x87em, Matom Mar\xc4\x8dinkom, Stjepanom Sulimancem, Brunom Bu\xc5\xa1i\xc4\x87em, Brunom Tandarom, Borisom Vidovom, Rafom Bo\xc5\xbei\xc4\x87em i mnogim, mnogim drugima. Posjete su bile ograni\xc4\x8dene. Njemu i drugovima dolazili su odvjetnici, a Bu\xc5\xa1i\xc4\x87a je posje\xc4\x87ivao je dr. Lav Znidar\xc4\x8di\xc4\x87, koji je i sam iskusio komunisti\xc4\x8dke sudove i zatvore._NEWLINE_Izdr\xc5\xbeao je kaznu. Uspio je zavr\xc5\xa1iti je fakultet i uz mnoge te\xc5\xa1ko\xc4\x87e uspijevao raditi u struci. \xc5\xbdivo i zauzeto sudjelovao je u politi\xc4\x8dkom \xc5\xbeivotu devedesetih godina anga\xc5\xbeiraju\xc4\x87i se u HSLS-u i daju\xc4\x87i svoj prinos hrvatskoj slobodi. Bio je vi\xc5\xa1e godina vije\xc4\x87nik Zagreba\xc4\x8dke skup\xc5\xa1tine i pro\xc4\x8delnik Odjela za obrazovanje.'